32000R0331
L 048/1
JURNALUL OFÍCIAL AL UNIUNII EUROPENE
REGULAMENTUL (CE) NR. 331/2000 AL COMISIEI
din 17 decembrie 1999
de modificare a anexei V la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 1804/1999 (2), în special articolul 13 a treia liniuță,
(1)
întrucât articolul 10 din Regulamentul (CEE) nr. 2092/91 oferă posibilitatea de a utiliza o emblemă, așa cum este prevăzut la anexa V la regulamentul menționat; întrucât comercianții pot utiliza această emblemă în mod voluntar, în cazul în care îndeplinesc condițiile stabilite de articolul respectiv;
(2)
întrucât emblema Comunității Europene poate să însoțească indicația menționată la articolul 10 și la anexa V, care stabilește că produsele au fost supuse sistemului de control;
(3)
întrucât este important, pentru buna înțelegere a consumatorului, să se prevadă o etichetare care să conțină un minimum de informații standardizate; întrucât emblema nu trebuie să fie utilizată decât în conformitate cu cerințele tehnice precise indicate în manualul grafic;
(4)
întrucât emblema permite utilizatorilor să dea o mai mare credibilitate produselor lor pentru consumatorii din Uniunea Europeană și să faciliteze identificarea acestor produse;
(5)
întrucât utilizarea emblemei implică faptul că produsele care poartă această emblemă sunt, în toate stadiile producției, ale preparării și comercializării, supuse unui sistem de control, sub responsabilitatea statelor membre; întrucât acest sistem de control garantează respectarea autenticității produselor și a regulilor stabilite cu privire la metoda de producție ecologică;
(6)
întrucât emblema furnizează utilizatorilor un ajutor util pe care ei pot să-l folosească pentru etichetarea produselor lor atunci când toate condițiile unei astfel de utilizări sunt îndeplinite;
(7)
întrucât măsurile prevăzute de prezentul regulament sunt conforme cu avizul comitetului menționat la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Anexa V la Regulamentul (CEE) nr. 2092/91 se înlocuiește cu anexa la prezentul regulament.
Articolul 2
Dispozițiile articolului 10 din Regulamentul (CEE) nr. 2092/91 și ale punctelor B.1, B.2, B.3 și B.4 din anexa la prezentul regulament trebuie să fie aplicate pentru prezentarea pe eticheta emblemei Comunității Europene menționată în partea B a anexei.
Articolul 3
Prezentul regulament intră în vigoare în a șaizecea zi de la data publicării în Jurnalul Oficial al Comunităților Europene.
Indicațiile menționate la anexa V, stabilite înaintea datei intrării în vigoare a prezentului regulament, pot continua să fie utilizate până la epuizarea stocurilor existente.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1999.